Kamen Tsjanev

Kamen Tsjanev (bulgarsk: Камен Чанев; født 27. august 1964 i Sliven i Bulgaria, død 26. november 2020 i Stara Zagora) var en bulgarsk operatenor.

Kamen Tsjanev studerte på den franskspråklige skolen i hjembyen Sliven. I 1991 tok han eksamen på Bulgarias statlige musikkakademi «Pancho Vladigerov» og i 1992 spesialiserte han seg på Boris Hristov-akademiet for musikk og kunst i Roma. Han samarbeidet med Alexandrina Miltcheva, Ghena Dimitrova og Leone Magiera, Luciano Pavarottis pianist.

Hans karriere begynte i 1993, i Nasjonaloperaen i Sofia, der han hadde sin scenedebut som Hertugen av Mantua i  Verdis Rigoletto. Han vant Jussi Björlings internasjonale konkurranse for tenorer i 1994. I 1998 flyttet han til Praha der han sang i to år, før han ble freelancer mens han forble hyppig gjest på scenen i Statsoperaen i Praha. Senere opptrådte han på en rekke scener i operahus i Bulgaria og Tsjekkia, og blant annet i Frankrike, Tyskland, Sveits, Sverige, Italia, Romania og Sør-Korea.

Han sang lenge lyriske roller som tittelrollene i Gounods Faust og i Massenets Werther, og videre Alfredo i Verdis La traviata, Lensky i Tsjajkovskijs Eugen Onegin, Edgardo i Donizettis Lucia di Lammermoor, Toni i Leoncavallos Pagliacci, Grev Almaviva i Rossinis Il barbiere di Siviglia og Don Ottavio i Mozarts Don Giovanni. Senere ble det mer dramatiske roller i hans repertoar, som Puccinis Cavaradossi i Tosca og Calaf i Turandot.

Han samarbeidet med dirigentene Ricardo Muti, Lorin Maazel, Nicola Luisotti, Michail Jurowski, Paolo Carignani, Donato Renzetti, Philippe Auguin og Asher Fisch.

Tsjanev spilte inn for Bulgarias nasjonale radio, italienske RAI-2, og i 1999 med Plovdiv filharmoniske orkester med Nayden Todorov som ledet en CD-produksjon for det amerikanske merket MMO.

Tsjanev døde 26. november 2020 i Stara Zagora i Bulgaria av covid-19, i en alder av 56 år.

Referanser

Bulgarske sangere
Operasangere
Tenorer
Bulgarske skuespillere
Personer fra Sliven
Dødsfall relatert til covid-19 i Bulgaria